Sanès dintên malih lajêng gêntos dipun suruhi ing mitranipun. Mênggah lampah-lampahipun inggih cocog kalihan kala wau punika. Makatên salajêngipun ngantos kathah tatêpanganipun ingkang sami nunggil kajêng. Saya kathah kancanipun, saya kathah pangombenipun. Ing ngriku arak sampun wiwit nandukakên daya kêkiyatanipun. Mila inggih botên lôngka manawi lajêng wontên ingkang mêminihi sami pabên, sabab ingatasipun tiyang kathah makatên, têmtu wontên salah satunggil ingkang sanès pamanggih, ingkang anjalari sêling sêrêp, wêkasan sami diya-diniya. Nanging sakêdhap malih pabênipun sampun kèndêl, sabab pangombenipun taksih dèrèng kaduk tur kathah ingkang ngèngêtakên.